b'\n_START_ARTICLE_\nSant Pere de Mieres\n_START_SECTION_\nDescripci\xc3\xb3\n_START_PARAGRAPH_\nEls or\xc3\xadgens de Sant Pere de Mieres cal cercar-los a l\'\xc3\xa8poca medieval, moment en qu\xc3\xa8 ben segur es va aixecar un temple rom\xc3\xa0nic en el mateix lloc on actualment s\'al\xc3\xa7\xc3\xa0 l\'esgl\xc3\xa9sia de finals del segle XIX. La porta principal duu la data de 1896 i de la mateixa \xc3\xa8poca \xc3\xa9s el cimbori i part de la decoraci\xc3\xb3 interior. Disposa d\'una sola nau, amb capelles a cada banda (tres a cada costat) la construcci\xc3\xb3 de la qual possiblement correspon a finals del segle XVII o principis del seg\xc3\xbcent. Cal remarcar el gran nombre de retaules conservats, destacant el de Sant Isidre que correspon al segle XVIII i el del Roser, Sant Antoni, la Pietat i la Immaculada que foren bastits en el segle XIX seguint l\'estil neocl\xc3\xa0ssic. La primera dada que disposem d\'aquesta esgl\xc3\xa9sia \xc3\xa9s de l\'any 916 en el diploma del rei Carles de Fran\xc3\xa7a a favor del monestir de Sant Esteve de Banyoles. S\'esmenta "cella sancti Petri de Milliariis". L\'esgl\xc3\xa9sia va disposar d\'un retaules g\xc3\xb2tic realitzat per Lluis Borrass\xc3\xa0 que explicava la vida del Sant Titular. Segurament va presidir l\'altar major fins al segle XVIII._NEWLINE_Pica de batejar d\'estil g\xc3\xb2tic tard\xc3\xa0. Est\xc3\xa0 formada per vuit costats i en el principal llegim la data: 1 5 9 5. Amida 80cm de di\xc3\xa0metre exterior; 63cm de di\xc3\xa0metre interior i 108cm d\'al\xc3\xa7ada total. La capella que acull aquesta pica est\xc3\xa0 ornada amb pintures de Joan Vil\xc3\xa0 Moncau realitzades l\'any 1961._NEWLINE_Piques d\'aigua bene\xc3\xafda_NEWLINE_La primera pica est\xc3\xa0 situada al costat esquerre dels peus de l\'esgl\xc3\xa9sia. T\xc3\xa9 forma d\'una gran curculla sostinguda per una m\xc3\xa0. Amida 45cm de di\xc3\xa0metre exterior._NEWLINE_La segona pica, del segle XVI, situada al costat dret dels peus de la nau. T\xc3\xa9 una alta i esvelta columna estriada que sost\xc3\xa9 la pica decorada amb fullatges estilitzats. Amida 55cm de di\xc3\xa0metre exterior; l\'al\xc3\xa7ada de la columna \xc3\xa9s de 95cm m\xc3\xa9s els 30cm de la pica.\n_START_SECTION_\nHist\xc3\xb2ria\n_START_PARAGRAPH_\nLa primera data coneguda sobre la repoblaci\xc3\xb3 a Mieres \xc3\xa9s de l\'any 916 en el diploma del rei de Fran\xc3\xa7a Carles a favor del monestir de Banyoles. S\'anomena la "cella sancti Petri de MIlliariis". En el decurs del segle XII es va bastier un temple rom\xc3\xa0nic que fou parr\xc3\xb2quia, perqu\xc3\xa8 aix\xc3\xad consta en els nomencl\xc3\xa0tors que foren redactats en el decurs del segle XIV. L\'actual esgl\xc3\xa9sia de Sant Pere de Mieres va ser realitzada a finals del segle passat a partir de les edificacions m\xc3\xa9s antigues.'